Honderde ondersteun Zuma voor eerste hofverskyningAndile Mngxitama. Foto: Skermskoot/kykNET-video Andile Mngxitama, leier van Black First Land First (BLF), het Donderdagaand tydens ŉ nagwaak in Durban in KwaZulu-Natal aan ondersteuners van oudpres. Jacob Zuma gesê dat grond in Suid-Afrika wel “gevat” gaan word. Mngxitama het honderde Zuma-ondersteuners by Albert Park in dié KwaZulu-Natalse stad toegespreek op die vooraand van Zuma se hofverskyning op aanklagte van korrupsie. Die nagwaak is ter ondersteuning van Zuma gehou. Die nagwaak, wat die hele aand lank geduur het, het begin met ŉ klein groep ondersteuners wat hoofsaaklik uit studente van die Durbanse Universiteit van Tegnologie (DUT) bestaan het, maar talle inwoners van die stad het hulle later by die nagwaak aangesluit. Edward Zuma, seun van oudpres. Zuma, was tussen die skare wat vir ondersteuning vir sy pa gevra het. Talle van die Zuma-ondersteuners by die nagwaak was geklee in ANC-kleure of met die ANC-vlag oor hul skouers gedrapeer – dít ten spyte daarvan dat die regerende party vroeër gevra het om nié die ANC te betrek by byeenkomste wat Zuma se hofverskyning ondersteun nie. Ander ondersteuners wat by die nagwaak was, is onder andere lede van die veteranevereniging Umkhonto weSizwe en invloedryke predikante en kerkleiers wat Zuma ondersteun weens die vordering wat hy volgens hulle in radikale ekonomiese transformasie gemaak het. Lede van die #HandsoffZuma-groep het tydens die nagwaak aan African News Agency gesê Zuma word vervolg omdat hy standpunt ingeneem het teen Westerse invloede deur gratis hoër onderwys vir die armes te verseker en een van die grootste dryfkragte was om grond in Suid-Afrika aan die “regmatige eienaars” van die grond terug te besorg. Shaun Abrahams, nasionale direkteur van openbare vervolging (NDOV), het vroeër aangekondig dat Zuma wel strafregtelik vervolg sal word vir die 783 aanklagte van onder meer bedrog, geldwassery, rampokkery en korrupsie wat hom in die gesig staar. Zuma het Vrydagoggend in die beskuldigdebank van die hooggeregshof in Durban verskyn waar die saak teen hom tot 8 Junie uitgestel is.